**Lesninger Guds hellige mor Maria (1. januar)**

## **1. lesning** 4 Mos 6,22–27

*Når de uttaler mitt navn over israelittene, vil jeg velsigne dem*

Herren sa til Moses: Du skal tale til Aron og hans sønner og si til dem: Når dere velsigner israelittene, skal dere si:

Herren velsigne deg og bevare deg! Herren la sitt ansikt lyse over deg og være deg nådig! Herren løfte sitt åsyn på deg og gi deg fred! Når de således uttaler mitt navn over israelittene, vil jeg velsigne dem.

## **Responsoriesalme** Sal 67 (66),2–3. 5. 6 og 8

**Omkved:** Gud være oss nådig og velsigne oss.

Gud være oss nådig og velsigne oss,
han la sitt åsyn lyse over oss.
Dine veier skal kjennes på jorden,
din frelse blant folkene.

Måtte folkene juble og synge,
for du dømmer jorden med rettferd.
Du styrer alle jordens folk.

Måtte folkene takke deg, Gud,
alle folkeslag love deg.
Gud velsigne oss,
all jorden frykte ham.

## **2. lesning** Gal 4,4–7

*Gud sendte sin Sønn, født av en kvinne*

Brødre, da tidens fylde kom, sendte Gud sin Sønn, født av en kvinne, og fra sin fødsel av selv underkastet Loven, for å løskjøpe dem som levde bundet av Loven, ja, for å gi oss en plass som sønner. Og beviset på at dere er hans sønner, er at Gud har inngydt sin Sønns Ånd i våre hjerter, hvor den roper: «Abba! Far!» Så er du da ikke lenger slave, men sønn; og er du sønn, har du også av Gud fått arverett.

## **Halleluja** Hebr 1,1–2

Halleluja.

Mange ganger og på mange måter talte Gud fordum til våre fedre gjennom profetene. Men nå ved tidenes ende, har han talt til oss gjennom Sønnen.

Halleluja.

## **Evangelium** Luk 2,16–21

*De fant både Maria og Josef, og barnet. Da åtte dager vår gått, gav de ham navnet Jesus.*

På den tid skyndte gjeterne seg inn til Betlehem og fant både Maria og Josef, og barnet som lå der i krybben. Og da de hadde fått se det, fortalte de alt som var blitt sagt

dem om barnet. Alle som hørte det, undret seg storlig over det gjeterne fortalte. Men Maria gjemte på det alt sammen og grunnet på det i sitt hjerte. Men gjeterne vendte tilbake, mens de sang Guds lov og pris for alt de hadde fått se og høre. For alt var gått slik som det var blitt sagt dem.

Da åtte dager var gått, og gutten skulle omskjæres, gav de ham navnet Jesus – det navnet engelen hadde gitt ham før han ble unnfanget i sin mors liv.